16. juulil 2021 esitatud hagi – Euroopa Komisjon versus Iirimaa

(Kohtuasi C-444/21)

(2021/C 382/26)

Kohtumenetluse keel: inglise

Pooled

Hageja: Euroopa Komisjon (esindajad: C. Hermes ja M. Noll-Ehlers)

Kostja: Iirimaa

Hageja palub Euroopa Kohtul

— tuvastada, et Iirimaa jättis täitmata oma kohustused, mis tulenevad nõukogu 21. mai 1992. aasta direktiivi 92/43/EMÜ looduslike elupaikade ning loodusliku loomastiku ja taimestiku kaitse kohta (1) (edaspidi „elupaikade direktiiv“) artikli 4 lõikest 4 ning artikli 6 lõikest 1, kuna ta jättis — oma territooriumil võimalikult kiiresti, kuid hiljemalt kuue aasta jooksul erikaitsealaks määramata 423 ühenduse tähtsusega alast Atlandi biogeograafilises piirkonnas 217 ala, mis on loetletud komisjoni 7. detsembri 2004. aasta otsuses 2004/813/EÜ (2), mida on ajakohastatud komisjoni 12. novembri 2007. aasta otsusega 2008/23/EÜ (3) ja komisjoni 12. detsembri 2008. aasta otsusega 2009/96/EÜ (4); — kehtestamata konkreetse ala üksikasjalised kaitse-eesmärgid 140 ala puhul 423st alast, mis on loetletud komisjoni eespool nimetatud otsustes; ja — kehtestamata vajalikud kaitsemeetmed, mis vastavad aladel esinevate I lisa looduslike elupaigatüüpide ja II lisa liikide ökoloogilistele vajadustele kõigi 423 ala puhul, mis on loetletud komisjoni eespool nimetatud otsustes.

— mõista kohtukulud välja Iirimaalt.

Väited ja peamised argumendid

Komisjoni hinnangul jättis Iirimaa loomata Natura 2000 võrgustiku ja korraldamata selle toimimise, nii et see oleks kooskõlas elupaikade direktiivi õiguslike nõuetega.

Esiteks jättis Iirimaa täitmata elupaikade direktiivi artikli 4 lõikest 4 tulenevad kohustused, sest ta ei määranud võimalikult kiiresti, kuid hiljemalt kuue aasta jooksul erikaitsealaks kõiki 423 ühenduse tähtsusega ala, mis on loetletud komisjoni eespool nimetatud otsustes. See tegematajätmine puudutab täiendavas põhjendatud arvamuses kehtestatud perioodi lõpul 217 ala.

Teiseks jättis Iirimaa täitmata elupaikade direktiivi artikli 4 lõikest 4 tulenevad kohustused, sest ta ei kehtestanud iga konkreetse ala üksikasjalikke kaitse-eesmärke igaühe kohta neist 423st alast. See tegematajätmine puudutab täiendavas põhjendatud arvamuses kehtestatud perioodi lõpul 140 ala.

Kolmandaks jättis Iirimaa kehtestamata elupaikade direktiivi artikli 6 lõikes 1 ette nähtud vajalikud kaitsemeetmed, mis vastavad aladel esinevate I lisa looduslike elupaigatüüpide ja II lisa liikide ökoloogilistele vajadustele kõigi 423 ala puhul, mida see rikkumine puudutab. Iirimaa kaitsemeetmete-alane haldustava on toonud kaasa olukorra, et üheski kohustuste rikkumisega hõlmatud 423st alast ei olnud täiendavas põhjendatud arvamuses määratud perioodi lõpul elupaikade direktiivi artikli 6 lõikes 1 ette nähtud õiguslikele nõuetele vastavaid kaitsemeetmeid kehtestatud. Arvukate alade puhul puudusid kaitsemeetmed täielikult. Teiste alade puhul olid kaitsemeetmed kehtestatud ainult mõne alal esineva I lisa loodusliku elupaigatüübi ja II lisa liigi kohta, mida seal oli oluliselt suuremal hulgal. Peale selle puudusid tervel hulgal aladest kaitsemeetmed, mis põhineksid konkreetse ala selgelt määratletud kaitse-eesmärkidel. Samuti on Iirimaa üldiselt ja pidevalt rikkunud elupaikade direktiivi artikli 6 lõiget 1, kehtestades kaitsemeetmed, mis ei ole piisavalt täpsed ja üksikasjalikud ning mille puhul on jäetud osad olulised koormavad tegurid ja ohud arvesse võtmata.

(1) EÜT 1992, L 206, lk 7; ELT eriväljaanne 15/02, lk 102.

(2) 2004/813/EÜ: Komisjoni 7. detsembri 2004. aasta otsus, millega võetakse vastavalt nõukogu direktiivile 92/43/EMÜ vastu Atlandi biogeograafilises piirkonnas asuvate ühenduse tähtsusega alade loetelu (ELT 2004, L 387, lk 1).

(3) 2008/23/EÜ: Komisjoni 12. novembri 2007. aasta otsus, millega võetakse vastavalt nõukogu direktiivile 92/43/EMÜ vastu Atlandi biogeograafilises piirkonnas asuvate ühenduse tähtsusega alade esimene ajakohastatud loetelu (ELT 2008, L 12, lk 1).

(4) 2009/96/EÜ: Komisjoni 12. detsembri 2008. aasta otsus, millega võetakse vastavalt nõukogu direktiivile 92/43/EMÜ vastu Atlandi biogeograafilises piirkonnas asuvate ühenduse tähtsusega alade teine ajakohastatud loetelu (ELT 2009, L 43, lk 466).